en en en en en id en en fr ms ca id en en en id en en fr ms ca ms ms id id id id id id tr it nn ms id sw ms ms id id ms id it id en ms ms id it id id id id en id id id ms en id ms ms id id id ms id ms ms ms id ms id id id id id id ms id id id id id id ms ms id id id ms id id id id id id ms id id id id id id id ms id id id id ms ms id id id hu id id id id id ms id id id id ms id en id ms id ms id id id ms id id id id id id id id id id ms id id ms id de ms id id ms ms ms id id id id ms id id id id id id id id ms id id id id id id id ms id id tr ar id ms ms ms id id id en en en en de en en nl en en en id id en id it id it id pt en ms id en ms en id en fi en ms id en en en id en ms en id en en en id en ru en ms id en it en id en eu en id en en en id en ta en de en en id ms en en en sw sw id id en hbs_lat en ms en en en id en es en id ms id id en en en ms en en pt ms en en en en id en ms en ms en ms en ms en fr en ms en en en en en en en tr en en en min en id id id en en en en en fa en en en en en en es en en ms en fr en en en en en id en en
Ammar: Antara Tadbir Insani dan Takdir Ilahi – Saifulislam.Com
Thursday , September 1 2022
Cuaca hari itu sejuk mengigit diri.
Salji turun tebal, melitupi bumi Istanbul semenjak beberapa hari.
Ia waktu yang enak untuk sesiapa sahaja melenakan diri di bilik, berselimut, berbual-bual kosong bersama teman, menunggu Zohor, Asar, hingga tenggelam matahari dan sehari berlalu, seperti sehari sebelumnya.
Namun bagi saya, setiap saat berada di Istanbul mesti saya manfaatkan. Seminggu yang diperuntukkan untuk lawatan kali itu, setiap detik, mesti ditentukan kegunaannya. Saya sedang mengumpul maklumat yang cukup tentang Sultan Abdul Hamid II, seorang sultan yang dianiaya umat terkemudian yang tidak mengenalinya.
Namakan apa sahaja gelaran jelek untuk seorang pemimpin, Sultan Abdul Hamid II dimomokkan sepuasnya.
Tidak banyak buku yang ditulis, untuk membela baginda. Di tanganku hanya ada tiga naskhah buku, kesemuanya ditulis dan diterjemahkan oleh Dr. Muhammad Abdul Hamid Harb. Beliau adalah sebahagian kecil daripada penyelidik dari Dunia Arab, yang menulis tentang Dawlah Uthmaniyyah dengan merujuk sumber-sumber Turki.
Al-Uthmaniyyun fi al-Tarikh wa al-Hadharah.
Walidi al-Sultan Abdul Hamid, oleh Aishah Osmanoglu, beliau terjemahkan.
Mudzakkirat al-Sultan Abdul Hamid, juga beliau terjemahkan.
Membaca sesuatu daripada penulisan seseorang, atau mendengar sesuatu daripada pengucapannya, kekal sebagai maklumat, bukan ilmu pengetahuan. Sehinggalah sumber ambilannya diketahui, dan kita membaca sendiri. Ilmu bukan apa yang kita dengar, tetapi apa yang kita pelajari. Biar pun buku-buku karya Dr. Muhammad Abdul Hamid Harb amat bagus sebagai pembetul kefahaman tentang Dawlah Uthmaniyyah, saya tidak boleh sekadar menyandarkan pendirian hanya kepada beliau. Saya perlu mencari apa rujukan beliau. Memendekkan ‘sanad’ maklumat, hingga sampai ke sumbernya yang utama.
Itu yang membawa saya ke Istana Yildiz.
Perpustakaan IRCICA menyediakan maklumat yang cukup banyak.
Saya yang kekurangan masa. Saya bukan warga Istanbul. Saya anak Malaysia yang menuntut di Jordan. Tanggungjawab utama saya di situ. Namun hati saya sentiasa di sini. Di bumi Constantinople ini.
The Sultan oleh Joan Haslip [kredit Amazon]
“I am sure that the historians will vindicate me, and even if the Turkish historians do not do so I am certain that some foreign historian will do me justice.” [THE SULTAN: THE LIFE OF ABDUL HAMID. By Joan Haslip. London: Cassell, 1958]
Ia ungkapan yang dipetik oleh Joan Haslip daripada catatan Sultan Abdul Hamid II semasa dalam buangan di Salonika.
Kata baginda, “Saya pasti ahli sejarah akan membela mempertahankan saya. Dan jika sejarawan Turki tidak melakukannya, saya yakin bahawa sejarawan asing akan menunaikan untukku sebuah keadilan!”
Secara spontan, saya bermonolog, “hamba di sini, tuanku!”
Kata-kata itu sungguh besar ertinya. Saya rasa seperti menerima watikah lantikan Sultan untuk menjadi seorang vakanuvis. Namun kali ini peranannya bukan sekadar seorang vakanuvis yang mencatat kejadian semasa. Sebaliknya sejarawan yang menelusi catatan vakanuvis semalam, untuk menyingkap kebenaran.
Harapan dan keyakinan Sultan Abdul Hamid II, tentang akan adanya nanti sejarawan asing yang membela baginda dan Dawlah Uthmaniyyah, menjadi pembakar semangat buat saya untuk mengkhususkan diri mengkajinya.
Turki dan Dawlah Uthmaniyyah masih sesuatu yang amat asing daripada masyarakat di tanah air. Tamadun 600 tahun itu bukan sekadar masjid dan istana indah yang hendak dibanggakan. Tetapi ia adalah pengalaman membangunkan sistem, merencanakan ideologi dan pemikiran, mengolah Islam mendepani cabaran modenisasi, mentadbir kepelbagaian agama, budaya dan bahasa, bekalan-bekalan yang diperlukan untuk membangunkan Malaysia sebagai sebuah negara yang padu reka bentuk dan pembinaannya.
Musim panas 1996, saya pulang bercuti ke tanah air.
“Ustaz Bukhari Lubis itu kawan pakcik. Biar pakcik temukan Hasrizal dengan dia” kata Pakcik Milatusamsi.
Semangat alumni Sekolah Izzuddin Shah itu selalu juga membantu.
Saya tidaklah begitu bersungguh untuk mendapatkan tempat di UKM. Ia masih terlalu jauh. Saya perlu menghabiskan pengajian Syariah di Jordan. Manakala kecintaan mendalam kepada bidang sejarah dan Dawlah Uthmaniyyah pula perlu diuruskan tanpa mengabaikan tanggungjawab utama. Tetapi Pakcik Milatusamsi amat berhajat. Beliau mahu saya berkenalan dengan Ustaz Bukhari Lubis, sahabatnya, pensyarah di Fakulti Pengajian Islam, UKM.
Prof Bukhari Lubis [kredit: UPSI]
“Ana sangat bersetuju dan gembira dengan perancangan anta” kata Ustaz Bukhari Lubis.
Matanya bercahaya galak. Mahukan saya meneruskan cita-cita itu.
Anak Malaysia, berbahasa Turki, belajar di Turki, sesuatu yang sukar dirancang oleh manusia, terjadi dengan aturan Ilahi.
Saya dibawa bertemu dengan pihak atasan, untuk berbual tentang peluang-peluang di masa hadapan.
“Maaf, kita sekarang di era apa yang tertulis di atas kertas. Ijazah anta di bidang Shariah. Bukan Sejarah atau Tamadun Islam” kata ketua di jabatan.
Terkilan tidak, gembira pun tidak. Mengambilnya sebagai maklumat, bahawa cita-cita saya itu menuntut diri untuk lebih berdikari.
Tetapi Ustaz Bukhari Lubis yang marah.
Beliau kecewa dengan reaksi ketuanya.
“Anta doakanlah ana naik pangkat jadi ketua jabatan. Biar ana ubah birokrasi-birokrasi yang merugikan itu. Bukan senang untuk mencari anak muda yang sanggup mengkaji apa yang anta kaji. Tetapi kerana birokrasi, itu sahajakah yang boleh dikata? Ustaz Bukhari Lubis merungut.
Kami sama-sama melangkah meninggalkan Fakulti Pengajian Islam UKM.
Beberapa butir nasihat beliau bekalkan.
Pertemuan pertama dan terakhir. Saya teruskan perjalanan.
Perjalanan mengkaji sejarah dan tamadun Dawlah Uthmaniyyah, untuk memulangkan kebaikan kepada masyarakat.
Tetapi perjalanannya terasa begitu sukar.
Apa yang dirancang, adalah tadbir insani.
Insan yang dibelenggu oleh pelbagai kemanusiaannya yang melemahkan sebuah perancangan.
Impian saya tidak menjadi.
Pengajian di Jordan bergelombang hingga ke hujung tanduk. Saya berhijrah ke Eropah, bekerja sebagai Imam. Pulang ke Malaysia, terjun ke alam pekerjaan, yang menjauhkan diri daripada impian semalam.
Saya mengukir nama di pelbagai bidang. Penulisan, motivasi, ustaz radio dan tv, biar pun perlahan, saya mendaki sedikit demi sedikit tangga kemasyhuran.
Kemasyhuran yang menjadi impian sesetengah orang.
Tetapi kemasyhuran yang mendera saya di dalam diam.
Ia bukan apa yang saya mahukan. Biar pun manfaat dan kebaikannya tidak saya nafikan, cinta saya kepada bidang sejarah tidak pernah padam. Saya mahu kembali ke buku dan kajian. Saya mahu sejarah dipelajari bukan sebagai bahan permainan.
Saya bukan ‘kecewa’ hanya untuk diri saya sendiri. Tetapi kecewa untuk masyarakat. Tanpa masyarakat sedari, ada keperluan mereka sendiri yang saya hampakan.
Bersama Kang Abik dan Dr Raja Iskandar dalam forum di UTP
Malaysia Hari Ini TV3
Tambahan pula semakin lama, Turki semakin popular, tetapi hanya popular sebagai destinasi pelancongan. Berebut-rebut orang ke Turki melihat masjid, melihat istana. Pulang ke Malaysia, bersama foto dan cerita. Dan tamat begitu sahaja.
Turki bertambah popular, semakin ramai yang kenal Erdogan dan Davudoglu. Bertambah juga mereka yang menamakan anak masing-masing dengan al-Fatih.
Buku demi buku, artikel majalah demi artikel majalah, semakin banyak dihasilkan. Tetapi kebanyakannnya masih ‘permainan’ dan belum menjadi sebuah ILMU untuk tamadun bersandar. Dawlah Uthmaniyyah memerlukan pengkaji yang mengkaji dokumen-dokumen berjumlah lebih 92 juta itu. Dikaji untuk mencari knowledge gap yang tulen untuk diisi dengan ilmu yang dihalusi.
Dawlah Uthmaniyyah di Malaysia, masih jauh daripada kesarjanaan.
Profesor Mohd Redzuan Othman semakin senior. Generasi muda masih lengah menyambut tugasan.
KEMBALI KE MEJA BACA
Saya mencuba di UIAM.
Rezeki tidak di situ.
Biar pun pengajiannya amat bagus, berguna dan saya meletakkan penghargaan tertinggi pada setiap bait ilmu yang dikutip di taman ilmu dan budi itu, Dawlah Uthmaniyyah bukan pengkhususannya. Kelemahan saya, bidang itu tidak berakhir dengan baik. Saya gagal menamatkan pengajian, kecundang dalam peringkat penulisan tesis di sebuah universiti yang kurang melatih.
Saya kembali ke medan populis.
Medan yang memberikan banyak perkara yang saya perlu, tetapi semakin menjauhkan saya daripada apa yang saya mahu. Medan yang memberikan masyarakat banyak yang mereka mahu, tetapi semakin menjauhkan mereka daripada apa yang mereka perlu.
Akhirnya pada tahun 2012, saya nekad meninggalkan segalanya.
Saya kembali ke meja baca. Di UKM yang membuka laluan untuk saya mengejar cita-cita. Biar pun Prof Bukhari Lubis sudah lama meninggalkan UKM ke UPSI, pensyarah-pensyarah semasa tidak kurang handal mereka. Para pensyarah saya, memberikan galakan sepenuhnya, kepada tumpuan saya mengkaji Dawlah Uthmaniyyah.
Biar pun era Sultan Abdul Hamid II telah beralih ke zaman-zaman yang lebih awal kira-kira 300 tahun sebelumnya, tuntutannya masih serupa. Saya perlu mencari jalan untuk belajar semula Bahasa Turki. Syarat pertama untuk menjadi pengkaji sejati.
Ketika diri sudah berkeluarga, isteri berkerjaya dan empat cahaya mata, aturan fokus saya tidak lagi seperti sebelumnya. Saya mesti lebih selektif memberi tumpuan. Dan dalam pertambahan umur, rambut yang gugur di meja baca, dan yang putih bertambah di kepala, saya menginsafi batasan masa, bahawa saya sudah kehilangan banyak ruang usia.
Namun hati saya kembali berbunga-bunga, apabila Februari 2013 saya dipertemukan dengan sekumpulan anak muda di Turki. Saya tidak kenal mereka. Mereka juga tidak kenal saya. Mereka datang ke Turki, untuk memenuhi sebuah tuntutan. Bahawa Malaysia memerlukan sarjana, kali ini mendapat latihan ilmiah di bumi Uthmaniyyah.
Saya bertaaruf dengan anak-anak Malaysia yang sungguh mengujakan saya. Bersama Imad dan Azri yang menyambut saya di Lapangan Terbang Ataturk, saya bertaaruf pula dengan sebahagian lagi di kediaman mereka di Mobilyacilar. Sesuatu yang terlalu di luar jangkaan. Bahawa selepas lebih 10 tahun saya meninggalkan Turki, kini ada anak Malaysia yang belajar di sini. Malah dengan biasiswa oleh kerajaan Turki. Manakala sebahagiannya dengan biasiswa universiti.
Sesuatu yang hanya mampu saya lakarkan di dalam mimpi.
Dan antara yang ramai itu, pada malam pertama saya di Istanbul, saya berkenalan dengan dua anak muda yang belajar di bidang sejarah. Halim dan Ammar.
“Ayah ana masih ingat dengan ustaz. Beliau sedih juga sebab ustaz tidak terus mengkaji sejarah. Sedikit sebanyak, saya berada di Turki kerana kejadian pertemuan ayah dengan ustaz, di UKM dahulu!” kata Halim.
Halim adalah anak Prof Bukhari Lubis.
Dan beliau juga adalah bekas pelajar Sekolah Izzuddin Shah, sekolah saya.
Halim masih di peringkat menghabiskan kursus persediaan bahasa beliau, sebelum menyambung pengajian di bidang sejarah di Universiti Bogazici, Istanbul.
“Ana baru selesai tahun satu di Universiti Marmara” kata anak muda yang nampak pendiam itu.
Ahmad Ammar memperkenalkan dirinya.
“Di Goztepe?” saya bertanya.
Saya pernah ke Goztepe kira-kira 15 tahun yang lalu. Bertemu dengan pensyarah-pensyarah jabatan untuk mendapat nasihat mereka. Saya ke sana bersama Ustaz Adnan Cevik, pelajar PhD di situ.
Ahmad Ammar adalah anak kepada Tuan Haji Ahmad Azam, mantan Presiden ABIM. Saya mengetahui tentang beradanya Ammar di Istanbul melalui saudaranya yang saya temui di Dubai, semasa dalam perjalanan ke Istanbul.
“Beliau pelajar cemerlang SPM di RMC. Tetapi memilih ke Turki untuk belajar sejarah. Ustaz jumpalah dengan dia nanti” kata saudara Ammar, usai ceramah Maulidurrasul saya di Dubai sehari dua sebelumnya.
Saya teruja berkenalan dengan Ammar dan Halim.
Akhirnya impian saya, disambut oleh generasi adik-adik yang lebih mewah peluang dan masa. Impian Sultan Abdul Hamid II untuk melihat sejarawan asing membela kebenaran.
Sepatutnya saya cemburu. Tetapi saya terlalu tua untuk cemburu. Ia pantas menjadi sebuah rasa gembira, syukur dan bangga. Ungkapan saya kepada Ammar dan rakan-rakan, “kalian berjaya hidup dalam sebuah realiti hari ini yang merupakan impian saya semalam”
Semasa di Istanbul, saya meluangkan masa berbincang dengan Ammar, Halim dan sahabat-sahabat mereka yang menuntut di sana, tentang banyak persoalan.
Ammar menyuarakan keprihatinan beliau tentang program pengajian Sejarahnya yang ketiadaan elemen ‘Ilahiyat’ untuk membentuk pandangan hidup Muslim. Ia penting kerana Ammar bukan hanya mahu menjadi sejarawan, tetapi sejarawan yang jati diri dan dasar intelektualnya adalah ISLAM.
Elemen yang Ammar persoalkan itu adalah salah satu sebab mengapa saya bersyukur dengan laluan ‘bukan pilihan’ yang saya lalui sebagai pelajar Syariah di Jordan. Asas penting dalam ilmu Islam, untuk membentuk pandangan hidup (Weltanschauung) dan epistemologi tsaqafah (Wissenschaftslehre), akan menjadi cabaran besar buat Ammar, juga Halim, sebagai pelajar Sejarah semenjak peringkat sarjana muda.
Sejarah yang dipelajari dalam kerangka sains sosial tulen.
Hidup ini memang begitu.
Win some, lose some!
Namun di situlah saya ingin berperanan. Membantu adik-adik. Mereka tidak perlu sunyi dan terkapai-kapai seperti saya. Mereka tidak boleh mengulangi kesilapan saya.
Oleh kerana terlalu banyak persoalan yang timbul, masa perbualan kami membataskan perbincangan. Saya cadangkan kepada mereka, apabila pulang bercuti di Malaysia nanti, datanglah ke rumah saya. Dalam suasana yang lebih kondusif, saya merancang untuk menghimpunkan beberapa buah buku dan artikel, untuk saya serahkan khusus kepada Ammar dan Halim, juga untuk manfaat sahabat-sahabat yang lain, demi membentuk disiplin Islam dalam minda sejarawan mereka.
Saya juga mengambil peluang untuk menemukan mereka dengan beberapa kenalan saya, yang kebetulannya sudah menjadi orang-orang yang berpangkat, serta signifikan untuk kelancaran perancangan akademik mereka.
Semasa di Istanbul, saya temukan Halim dan Syafiq dengan Dr. Hasan Tuncay Basoglu di İslami Araştırmalar Merkezi (İSAM) . Hasan adalah bekas ahli rumah saya, dan kini memegang jawatan sebagai Timbalan Direktor di Pusat Kajian Islam berkenaan.
Selepas perjalanan ke Birgi bersama Nabhan dan Halim, saya membawa Saifuddin Shaharuddin, Halim Khayat dan Ammar yang datang dengan bas dari Istanbul ke Ankara, ke rumah sahabat saya, Dr. Cenksu Ucer. Cenksu adalah teman sebilik saya semasa di Jordan dan kini bertugas di Diyanet Vakfi, Ankara.
Kami berbual dan berbual.
Terlalu banyak persoalan berbangkit. Tidak sempat dibual sepenuhnya.
Saya kembali ke Malaysia, meneruskan pengajian di semester dua.
“Ana dan rakan-rakan akan balik bercuti di Malaysia pada musim panas ini. Harap dapat bertemu ustaz. Banyak yang kami hendak bincangkan” Ammar memberitahu saya melalui Facebook.
Arif juga ada memaklumkan perkara yang sama.
Halim Khayat, Saifuddin, Nabhan dan ramai lagi pelajar Malaysia yang saya temui di Turki, akan balik bercuti.
Hati saya begitu gembira, Saya ceritakan kegembiraan itu kepada pensyarah dan rakan di UKM. Saya membayangkan 5 ke 10 tahun akan datang, kekosongan bidang kajian Dawlah Uthmaniyyah akan mula terisi, dengan anak-anak muda ini.
Tetapi sepanjang cuti, Ammar dan rakan-rakan yang lain sibuk dengan pelbagai aktiviti. Saya terkenang pengalaman lama saya semasa menuntut di Jordan. Biar pun tiga bulan kedengarannya seperti panjang, masa itu akan berlalu begitu pantas. Tambahan pula, Ammar aktif mengikut ibu bapanya ke Indo China, Indonesia dan beberapa destinasi lain untuk program bantuan kemanusiaan. Saya memerhatikan dengan senyuman aktiviti-aktiviti itu melalui Facebook beliau dan rakannya.
Sempat juga sesekali saya menyapa ibu Ammar, Puan Nur Azlina, mengucapkan tahniah kepada beliau dan suami. Saya juga terkenang beberapa minggu sebelumnya saya sempat berforum bersama Profesor Shaharuddin, ayahanda Saifuddin di dalam sebuah program wacana politik pasca pilihanraya di Bangi.
Biar pun masih panjang cuti berbaki, tanpa diduga, saya pula terbang ke Istanbul untuk menyertai sebuah summer school anjuran IBA dan Yunus Emre Institute. Sebulan di sana, jadual saya begitu padat. Saya hanya sempat bertemu sebentar dengan Syafiq, Halim dan Imad di Istanbul.
Kami tidak sempat berjumpa.
Biar pun ada rasa terkilan tidak sempat berjumpa, saya sentiasa gembira untuk mereka. Saya doakan agar perjalanan mereka dalam kelana menuntut ilmu dilindungi Allah dalam kebaikan.
Dua minggu lalu, Ammar menghantar mesej kepada saya menceritakan tentang pelan pengajian beliau bagi sesi 2013/2014 ini yang kelihatannya lebih menjurus dan mencabar.
SESUATU YANG TIDAK DIDUGA
Sabtu malam Ahad, 3 November 2013…
Saya terbaca kemaskini status di akaun Facebook Syafiq.
Seorang rakan sepengajiannya meninggal dunia dalam sebuah kemalangan.
Siapakah dia. Saya mencari-cari maklumat.
Saya pantas terbaca pula di akaun Facebook adinda Muhammad bahawa anak muda yang dimaksudkan itu adalah Ahmad Ammar bin Ahmad Azam!
Pandangan saya gelap. Terasa bagai mimpi. Mustahil!
Sedikit demi sedikit saya mendapat tambahan maklumat daripada beberapa rakan yang lain, nyata ia bukan mimpi.
Beliau telah dilanggar oleh sebuah ambulan ketika menyeberangi jalan.
Kepahitan kehilangan lima sahabat dalam kemalangan jalanraya di Jordan pada tahun 1995 dahulu pantas menerjah memori. Sesungguhnya mati itu pasti.
Kitalah si ‘bodoh’ yang sering alpa dan melupakannya.
Sepanjang malam saya tidak dapat melelapkan mata. Air mata degil untuk keluar. Kepala masih berdenyut sakit untuk memahami apa yang berlaku. Hinggalah keesokan paginya, apabila saya bersalam dan memeluk Tuan Haji Ahmad Azam, ayahanda Ammar dan bertemu dengan Puan Nur Azlina, bondanya, yang kedua-duanya berangkat ke Istanbul untuk menguruskan insiden ini, hati saya berkecai.
Saya menangis di dalam kereta.
Kemalangan dan kehilangan ini adalah sebuah tragedi yang terlalu besar buat mereka berdua sekeluarga. Selain Ammar sebagai satu-satunya anak tunggal lelaki dalam keluarga, beliau juga menempuh kehidupan yang terancang dengan baik untuk mendukung cita-cita ummah, yang dinobat sebagai cita-cita keluarga.
“Tidak mengapalah ustaz. Kita sudah rancang sebaik mungkin. Tetapi kehendak Allah itu lain. Kita carilah lagi anak-anak muda lain untuk meneruskannya” kata Tuan Haji Ahmad Azam.
Optimis, biar pun tergaris kesedihan yang mendalam pada riak senyumnya.
“Terima kasih ustaz kerana sudi datang. Ammar selalu sebut tentang ustaz kepada akak. Kita doakanlah dia” ujar Puan Nur Azlina.
Ibu yang sentiasa kuat dan tenang, pada memelihara perasaannya sebagai bonda yang kehilangan anak tersayang.
Pemergian Ammar adalah sebuah kedukaan yang tidak terungkap oleh kata-kata bagi ibu bapanya dan keluarga.
Namun untuk ‘orang luar’ seperti saya, kehilangan Ahmad Ammar adalah suatu kesedihan yang amat mendalam. Kesedihan bukan pada secebis KENANGAN yang singkat itu, tetapi pada sebuah HARAPAN, yang saya terlalu miskin untuk menunaikannya.
Mengapakah usaha untuk menghasilkan seorang sarjana sejarawan Melayu Muslim, yang bertutur di dalam bahasa Turki dan menguasai bidang kajian Dawlah Uthmaniyyah, terlalu sukar untuk dipenuhi? Sepertinya melahirkan seorang saintis dan jurutera bertaraf dunia itu lebih mudah daripada tugas fardhu kifayah yang satu ini!
Kesedaran pentingnya Dawlah Uthmaniyyah
Jatuh ke hati manusia seperti saya
Yang terbelenggu oleh 1001 kelemahan
Tinggi harapan, terkeliru dengan angan-angan
Banyak bermain, yang disangkakan pekerjaan
18 tahun sudah terlalu lama
Bahasa Turki sepatutnya sudah fasih bicara
Kelulusan akademik seharusnya sudah mendapat lesen sarjana
Namun semuanya masih di awang-awangan
Terus menjadi bayang-bayang yang berkejaran
Ey Rabbim günahımı affet!
أن رسولَ اللهِ صلى الله عليه وسلم مُرَّ عليه بجنازةٍ، فقال: مُستريحٌ ومُستراحٌ منه . قالوا: يا رسولَ اللهِ، ما المستريحُ والمستراحُ منه ؟ قال: العبدُ المؤمنُ يَستريحُ من نَصَبِ الدنيا وأذاها إلى رحمةِ اللهِ، والعبدُ الفاجرُ يَستريحُ منه العبادُ والبلادُ، والشجرُ والدَّوابُّ
Sesungguhnya Rasulullah sallallahu alayhi wa sallam telah dibawa melintas di hadapan baginda sekujur jenazah. Lalu Baginda bersabda:
Yang berehat (mustarih), dan yang berehat pihak lain daripadanya (mustarah minhu).
Sahabat bertanya, “wahai Rasulullah, apakah yang dimaksudkan dengan mustarih dan mustarah minhu itu?
Jawab Baginda, “seorang hamba yang mukmin, (apabila mati), dia berehat daripada kepenatan dunia dan kesakitannya, kepada rahmat Allah. Manakala hamba yang ingkar, (apabila mati), berehatlah daripadanya sekalian hamba yang lain, dan tanah air, pokok yang tumbuh, dan haiwan yang melata!” [Hadith riwayat al-Bukhari]
Tenanglah adinda Ahmad Ammar, dalam persemadian abadinya di pinggir Constantinople, di sisi Abu Ayyub al-Ansari radhiyallahu anhu.
“Andai aku syahid, kebumikan aku di pinggir Constantinople. Agar pada suatu hari nanti, apabila aku mendengar tapak kaki kuda tentera Islam di atas kuburku, tahulah aku bahawa janji Nabi, telah tertunai!” – Abu Ayyub al-Ansari r.a. 44H
Salam rindu, hingga di Syurga nanti mudah-mudahan kita bertemu!
Previous Persaudaraan Syaitan Bersyiarkan Halloween
Next Jangan Sampai Tiada Lagi Kebahagiaan Dalam Beragama
29 Mei 1453: Pensejarahan Pembukaan Constantinople
Pengkhianatan Ilmu di Pentas Ceramah
Abi Memandu Mesin Teroka Masa Sempena Cuti Sekolah
Mu’arrikhun: Membumikan Sejarah di Gelanggang Ummah
“Saya tidak seronok memikirkan peraturan di Malaysia, pensyarah perlu bersara wajib pada usia 65 tahun” …
05/11/2013 at 8:39 PM
salam ustaz, bercucuran air mata makngah sebaik selesai menekuni tulisan ustaz. makngah boleh memahami perasaan ustaz krn makngah juga amat mengharapkan ramai anak muda kita yg akn memperjuangkan kebenaran sejarah Islam yg sudah terlalu lama diputar belit olh musuh Islam termasuk sejarah negara kita sendiri. semoga lbh ramai ahmad ammar akn lahir……
05/11/2013 at 9:25 PM
Moga Allah beri kelapangan buat ustaz meneruskan perjuangan ini, benar ramai yang berkunjung ke Turki tapi berapa ramai yang sedar apa yang tersirat di bumi alfatih. Luluh hati membaca catatan ustaz dan ramai lagi tentang ahmad ammar yang diambil kembali penciptanya. Walaupun tak pernah mengenalinya, pemergiannya benar-benar membuat saya tersedar pada hidup untuk memberi itu…Moga Allah tempatkan ammar dalam kalangan orang yang diredhai.
05/11/2013 at 10:28 PM
Subhanallah…saya juga tidak mengenali arwah. Tapi saya mengenali abg iparnya, suhail. Saya juga spt tuan, tidak dapat melelapkan mata. Terlalu sedih. Sedih hati seorang ibu. Begitu besar cita2nya tapi kuasa Allah tiada siapa yg dapat menghalangnya. Semoga arwah tenang disana.
06/11/2013 at 12:17 AM
Sangat kebetulan membaca kisah ustaz ini.Pertamanya saya mendapat tahu khabar pemergian Ammar ke rahmatullah melalui facebook seorang teman dimana kami pernah menjadi gurunya ketika di SERI Al Huda, Gombak. Ketika itu berasa kerdilnya diri kerana tersedar kembali ajal dan maut tidak mengira bilangan usia.Semoga Allah melimpahkan kesabaran kepada ibu bapa dan seluruh ahli keluarganya. Juga kesabaran kepada kita kerana kehilangan bakal pemimpin yang berjiwa besar.Semoga Allah merahmati Rohnya dan dikumpulkan bersama hamba-hambaNya yang soleh.amin.
06/11/2013 at 8:29 AM
Al fatihah.. semoga ammar berada di kalangan orang beriman. Insya Allah
06/11/2013 at 2:48 PM
“… Banyak bermain, yang disangkakan perkerjaan. …”
Saya terkesan dengan setiap patah penulisan Ustaz. Keeps writing Ustaz, sungguh bermanfaat.
06/11/2013 at 3:46 PM
Innalillahi wa inna ilaihi roji’un.. masyaAllah.. hebatnya Ammar.. umur sebaya, namun, aktiviti dan kerja2 berpahalanya utk Islam.. subhanallah.. moga2, kita mampu ada semangat dan keazaman tinggi sptnya dalam menuntut ilmu.. Allahummaghfirlahu warhamhu.. ustaz, doakan kami, anak2 muda terus berjuang dalam mencari ilmu di atas dunia ini, sementara nafas masih berfungsi..
07/11/2013 at 3:47 PM
amat tersentuh mendengar berita tentang pemergian arwah. saya merupakan junior arwah sewaktu belajar di RMC dahulu..arwah seorg senior yang amat baik sekali dan sangat berbeza dari kalangan senior yang lain… apabila tamat sahaja pengajian di RMC sudah jarang sekali mendengar khabar tentang arwah..tetiba mendengar berita tentang pemergian arwah amat memeranjatkan kami junior-junior nya serta rakan-rakan sama batch dengan arwah…moga arwah tenang di sana dan tergolong dalam kalangan hamba-hambanya-Nya yang soleh..insha Allah..
09/11/2013 at 10:58 AM
Inna lillah hi wa inna ilaihi rajiuun.
09/11/2013 at 10:55 PM
Harapan kita indah andai tertunai. Perancangan Allah sempurna & pasti tertunai.
‘Sakit’ sy membaca tulisan ini walau tiada saya kenali siapa insan yang telah dipanggil pergi ini. Telah tertunailah janji Allah yang kita ini hakikatnya hamba. Alhamdulillah atas segala hal.
12/11/2013 at 12:48 PM
Innaa lillahi wa innaa ilaihi raaji’uuna.
Berat mata memandang berat lagi bahu yang memikul. Kesedihan itu dikongsi bersama sekalipun diri ini tidak mengenali almarhum. Harapan yang disebutkan untuk melahirkan sarjana Melayu yang punya cukup segala ‘kelengkapan’ mengkaji Daulah ‘Uthmaniyyah masih tinggal harapan. Kita doakan lebih ramai lagi anak muda kita akan tampil dan mengambil langkah seperti almarhum memulakan pengajian di Turki.
Apapun semoga ruhnya dicucuri rahmat oleh Allah dan ditempatkan di Jannah bersama para solehin.
13/11/2013 at 11:50 AM
Allah, walaupun tak kenal, tapi rasa hati saya ter-robek baca tulisan Ustaz ni.
20/11/2013 at 2:25 PM
subhanallah…tak pernah kenal..tak pernah tau…tapi tetap rasa terkilan dengan pemergiannya…al fatihah..
21/11/2013 at 9:23 AM
Alfatihah…..anak Tn Hj Azam rupanya
Allah bagi pinjam 20 tahun sahaja
setiap hamba akan diuji Allah
smoga almarhum tergolong di kalangan hamba2 yg soleh
21/11/2013 at 10:09 AM
al-Fatihah.pemergian beliau sedikit sebanyak membuka minda n hati anak2 muda Islam..terkesan dgn HARAPAN arwah Ahmad Ammar yg ustaz nyatakan..harapan utk ummah n Islam pastinya..terfikir,apa yg boleh sy sumbangkan utk UMMAH n ISLAM? Islam pasti menang akhirnya, hal itu pasti krn itu janji Allah, persoalannya adakah kita hanya mahu menyaksikan atau menjadi salah satu jiwa anak muda Islam yg membantu utk kebangkitan Islam?wallahu’alam.
22/11/2013 at 5:32 PM
bila tahu tentang ammar, tak leh nak elak tertanya kenapa terlalu awal perginya dia,, namun, kita semua tahu ada hikmah di sebalik setiap kejadian,, insya ALLAH, beliau sudah bahagia di sana. amiin :'(
02/12/2013 at 12:33 PM
Linangan air mata membasai pipi tidak dapat menghalangi pemergian seorang mujahid menemui tuhannya..Seorang syahid pergi Insha ALLAH seribu lagi syahid akan bangkin…moga – moga rentetan perjuangan Ahmad Ammar ini membuka para belia dan ibu bapa di Malaysia untuk meneruskan legasi perjuangan Saudara Ahmad Azam dan Ustaz Insha ALLAH.
09/12/2013 at 9:28 PM
Salam. ustaz,klau sy yg aliran sains n xambik bhsa arab dlm SpM,bleh tak klau nk smbg bljr dlm bidang mcm Allahyarham Ahmad Ammar?? Mmg mmbka jiwa sy stlh mnghayati kisah hidup arwah..alfatihah bt arwah
09/12/2013 at 9:30 PM
Salam. ustaz,klau sy yg aliran sains n xambik bhsa arab dlm SpM,bleh tak klau nk smbg bljr dlm bidang mcm Allahyarham Ahmad Ammar? mmg tkesan di jiwa sy…
09/04/2014 at 1:16 AM
Al Fatihah buat Almarhum Ammar..walaupun tidak mengenali beliau biarpun hanya melalui buku/fb. kami sekeluarga mendoakan arwah bahagia disana. Agar anak2 kita dapat mencontohi beliau. Insha’allah
23/03/2016 at 7:03 PM
Greate post. Keep writing such kind of information on your blog.
Im really impressed by it.
Hey there, You have done an excellent job. I will definitely digg it and personally
recommend to my friends. I am sure they will be benefited from this web
15/01/2020 at 10:23 AM
al fatihah utk arwah.
Pingback: Kematian yang Menghidupkan | anamutarabbi
Pingback: Muhammad Ammar al-Hafiz | 'Hidupku yang terkisah'
Pingback: Saudara Seislamku. | Ceritera Si Penglipur
Pingback: Almarhum Ahmad Ammar Ahmad Azzam | Somethin' Light
Pingback: @Video: #letsfollowammar | The Traveler..
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved